b"\n_START_ARTICLE_\nSistema\n_START_PARAGRAPH_\nSistema (gr. \xcf\x83\xcf\x8d\xcf\x83\xcf\x84\xce\xb7\xce\xbc\xce\xb1, syst\xc4\x93ma 'sustatyta, sud\xc4\x97liota')\xc2\xa0\xe2\x80\x93 susijusi\xc5\xb3 element\xc5\xb3 aib\xc4\x97, kuri objektyviai i\xc5\xa1 aplinkos i\xc5\xa1siskiria tuo, kad sistemos element\xc5\xb3 ry\xc5\xa1iai stipresni ar kokybi\xc5\xa1kai kitokie nei u\xc5\xbe sistemos rib\xc5\xb3. Sistema pasi\xc5\xbeymi savyb\xc4\x97mis, kuri\xc5\xb3 paskiri j\xc4\x85 sudarantys elementai neturi.  Sistemos elementas neprivalo b\xc5\xabti susij\xc4\x99s su visais kitais \xc5\xa1ios sistemos elementais, ta\xc4\x8diau elementas, nesusij\xc4\x99s n\xc4\x97 su vienu, paprastai nelaikomas tos sistemos dalimi._NEWLINE_Sistemoms b\xc5\xabdinga hierarchija, j\xc5\xb3 elementai da\xc5\xbeniausiai patys yra sistemos, ir visa sistema yra kokios nors didesn\xc4\x97s sistemos elementas.  Pavyzd\xc5\xbeiui, \xc5\xbemogaus l\xc4\x85stel\xc4\x97 susideda i\xc5\xa1 molekuli\xc5\xb3 (atom\xc5\xb3 sistem\xc5\xb3), pati yra sistema ir taip pat yra organizmo elementas. Technin\xc4\x97ms, biologin\xc4\x97ms sistemoms taip pat b\xc5\xabdingas tikslas, funkcija, kuriai atlikti ji sukurta ar i\xc5\xa1sivyst\xc4\x97 bei kurios jos elementai paskirai atlikti negali. _NEWLINE_Sistema gali b\xc5\xabti tiek materiali (pvz., Saul\xc4\x97s sistema), tiek nemateriali (pvz., bioetini\xc5\xb3 pa\xc5\xbei\xc5\xabr\xc5\xb3 sistema)."